Propunere de Politică Publică

Formulată în cadrul Proiectului OIM/BRD „Diaspora Excellence Groups” (Grupurile de Excelenţă ale Diasporei), tematica „Justiţie – Haga”

Prezenta propunere de politică publică („public policy proposal”) este formulată în cadrul Proiectului OIM/BRD „Diaspora Excellence Groups” (Grupurile de Excelenţă ale Diasporei, GED), tematica „Justiţie – Haga”, proiect implementat de către o echipă de patru experţi GED, jurişti originari din R. Moldova, care în prezent activează în cadrul diferitor instanţe şi instituţii internaţionale cu sediul la Haga, Regatul Ţărilor de Jos.  Numele şi funcţiile experţilor GED sînt indicate la finele acestui document.  Experţii GED au implementat acest proiect pe bază de voluntariat, iar un grant oferit de Organizaţia pentru Migraţie, Misiunea în Moldova, le-a acoperit cheltuielile de transport/logistică asociate cu implementarea acestui proiect.  

Obiectivul proiectului: Drept obiectiv principal al acestui proiect, experţii GED au propus familiarizarea reprezentanţilor sistemului judiciar din Republica Moldova cu jurisprudența şi mecanismele de funcţionare ale principalelor instanţe judiciare internaţionale care îşi au sediul in Haga, Regatul Ţărilor de Jos, şi anume Curtea Internaţională de Justiţie, Curtea Internaţională Penală şi Curtea Permanentă de Arbitraj.  Pentru atingerea acestui obiectiv, cei patru experţi au efectuat/preconizează următoarele măsuri: 

· Elaborarea unui raport preliminar privind activitatea principalelor instanţe judiciare internaţionale care îşi au sediul în Haga (Curtea Internaţională de Justiţie, Curtea Internaţională Penală, Curtea Permanentă de Arbitraj, Tribunalul Special pentru Liban), raport care a fost elaborat în septembrie 2017 şi prezentat în octombrie 2017 autorităţilor din Chişinău, şi anume reprezentanţilor Ministerului Justiţiei şi Institutului Naţional de Justiţie
· Organizarea şi desfăşurarea, la Chişinău, a două seminare tematice pentru judecători de la instanţe de diferit nivel, atît din capitală cît şi din teritoriu.  Seminarele au fost desfăşurate la 24 noiembrie 2017 şi 9 februarie 2018, în parteneriat cu Institutul Naţional de Justiţie şi Curtea Supremă de Justiţie
· Petrecerea unui master-class pe tema dreptului internaţional public pentru studenţii masteranzi (în Chişinău), în martie-aprilie 2018
· Organizarea unei vizite de studiu, pentru un grup de circa 10 judecători, inclusiv 1-2 reprezentanţi ai INJ, la principalele instanţe judiciare din Haga (în perioada mai/iunie/iulie 2018, cu condiţia identificării unor surse financiare suplimentare suficiente). 

În contextul prezentului proiect, este preconizată şi elaborarea unei propuneri de politică publică, direct corelată cu obiectivul proiectului, expus mai sus.  Drept urmare, experţii care au implementat prezentul proiect au elaborat următoarea propunere, adresată in primis Institutului Naţional de Justiţie:
· Ajustarea curriculum-ului elaborat pentru formarea iniţială si continuă a judecătorilor şi procurorilor din R. Moldova, astfel încît acesta să reflecte inclusiv şi jurisprudența şi mecanismele de funcţionare ale Curţii Internaţionale de Justiţie şi ale Curţii Internaţionale Penale.  
Justificare: Această propunere este menită să completeze curriculum-ul existent al INJ, care deja conţine multe referinţe la dreptul internaţional, preponderent la jurisprudenţa Curţii Europene pentru Drepturile Omului (cu sediul la Strasbourg, Franţa).  În caz că propunerea prezentă este acceptată, ea ar permite re-balansarea curriculum-ului INJ, prin reflectarea inclusiv şi a jurisprudenţei Curţii Internaţionale de Justiţie şi a Curţii Internaţionale Penale.  Luînd în considerare existenţa conflictului îngheţat din Transnistria și evoluțiile altor conflicte similare precum cele din Osetia de Sud, Abhazia şi estul Ucrainei, experţii GED consideră că jurisprudenţa acestor instanţe din Haga este de asemenea foarte importantă pentru reprezentanţii sistemului judiciar din Republica Moldova, în special în ceea ce ţine de cauzele examinate de cele două instanţe internaţionale cu implicarea statelor vecine ale Republicii Moldova, cum sînt România, Ucraina, Georgia şi Federaţia Rusă.  Acest fapt a fost demonstrat şi prin interesul activ pe care l-au manifestat judecătorii – de la instanţe judiciare de diferit nivel, atît din capitală cît şi din diferite raioane – care au participat la cele două seminare tematice organizate de experţii GED la Chişinău, anume pe această tematică (pentru detalii, a se vedea Agendele celor două seminare tematice). 
Opţiuni de implementare a politicii publice propuse: În vederea asigurării implementării eficiente a prezentei propuneri de politică publică, experţii GED îşi exprimă disponibilitatea de a discuta şi coordona diferite opţiuni şi modalităţi, cu reprezentanţii INJ precum şi cu alte autorităţi relevante.  Totodată, experţii GED îşi exprimă dorinţa de a continua cooperarea fructuoasă începută în cadrul acestui proiect, eventual prin petrecerea unor seminare tematice similare şi pe viitor, în cadrul unor proiecte similare şi cu condiţia că activitatea lor de bază în cadrul instituţiilor din Haga le va permite acest lucru.  Diversele opţiuni şi alternative în acest sens pot fi discutate şi convenite în comun cu partenerii proiectului, şi anume Organizaţia pentru Migraţie, Misiunea în Moldova; Biroul pentru Relaţii cu Diaspora, Guvernul Republicii Moldova; Institutul Naţional de Justiţie; Curtea Supremă de Justiţie; precum şi alte autorităţi interesate. 
Echipa de experţi GED, tematica „Justiţie – Haga”:
Laurenţiu HADÎRCĂ, Consilier Juridic Superior, Oficiul Înaltului Comisar OSCE pentru Minorităţi Naţionale; conducătorul echipei GED
Artur SÎRBU, Procuror Adjunct, Tribunalul Special Pentru Liban; membru GED
Olga GRAUR-BEKS, Analist, Curtea Internaţională Penală; membru GED
Victor BĂIEŞU, Consilier Juridic Superior, Tribunalul Special Pentru Liban; membru GED.

